
R E F E R A T  DE  A P R O B A R E
privind acceptarea, de principiu, a unei succesiuni vacante



	Existând indicii că succesiunea după defunctul BOITOȘ ZAHARIE, decedat la data de 13.06.2016, cu ultimul domiciliu în municipiul Brad, județul Hunedoara, poate fi declarată vacantă, în conformitate cu prevederile art. 103 alin. 1 din Legea nr. 36/1995 a notarilor publici și a activității notariale, republicată cu modificările și completările ulterioare, Secretarul General al Municipiului Brad a pus în aplicare procedura succesiunii vacante depunând în acest sens la Biroul Notarial Petruică Simona Adriana solicitare pentru eliberarea unui certificat de vacanță succesorală.
	Masa succesorală rămasă în urma acestui defunct este compusă dintr-un imobil apartament cu două camere situat în municipiul Brad, strada General Vasile Milea, bloc D2, scara 4, etaj 1, apartament 28, județul Hunedoara, înscris în Cartea Funciară nr. 60424-C1-U33 a localității Brad, Top: 6581/70/l.
	Sub aspect legal, potrivit prevederilor art. 1135 din Codul civil, republicat cu modificările și completările ulterioare, dacă nu sunt moștenitori legali sau testamentari, moștenirea este vacantă. Totodată, potrivit prevederilor art. 1138 din același act normativ, moștenirile vacante revin municipiului în a cărui rază teritorială se aflau bunurile la data deschiderii moștenirii și intră în domeniul său privat.
	Raportat la prevederile stipulate de art. 1139 din același act normativ, moștenirea se dobândește retroactiv de la data deschiderii sale, respectiv decesul defunctului, iar municipiul suportă pasivul moștenirii vacante numai în limita valorii bunurilor din patrimoniul succesoral, respectiv va fi obligat să achite sarcinile și datoriile succesiunii proporțional cu partea dobândită prin intermediul vacanței succesorale, dar numai în limita activului și numai cu bunurile care fac parte din moștenire.
	Spre deosebire de moștenitorii legali sau testamentari, municipiului nu îi este recunoscut dreptul de opțiune succesorală cu privire la succesiunea vacantă. Nefiind titular al dreptului de opțiune succesorală, municipiul nu este ținut să solicite constatarea vacanței succesorale și eliberarea certificatului de vacanță succesorală în termenul legal de opțiune succesorală de un an. 
	Potrivit prevederilor art. 1137 din Codul civil, republicat, cu modificările și completările ulterioare, dacă în termen de 6 luni de la deschiderea moștenirii nu s-a înfățișat niciun succesibil, notarul, la cererea oricărei persoane interesată, îi va soma pe toți succesibilii, printr-o publicație făcută la locul deschiderii moștenirii, la locul unde se află imobilele din patrimoniul succesoral, precum și într-un ziar de largă circulație, pe cheltuiala moștenirii, să se înfățișeze la biroul său, în termen de cel mult două luni de la publicare. Dacă niciun succesibil nu se prezintă în termenul fixat în publicație, notarul va constata că moștenirea este vacantă, prin emiterea certificatului de vacanță succesorală.
	Prin adresa nr. 285/24.04.2023, înregistrată la Primăria Municipiului Brad sub nr. 27967/24.04.2023, Biroul Individual Notarial Petruică Simona Adriana  a adus la cunoștință faptul că toate formalitățile procedurale efectuate în vederea eliberării Certificatului de vacanță succesorală privind defunctul BOITOȘ ZAHARIE s-au încheiat și se poate emite Certificatul de vacanță succesorală având ca obiect imobilul, apartament cu două camere situat în municipiul Brad, strada General Vasile Milea, bloc D2, scara 4, etaj 1, apartament 28, județul Hunedoara, înscris în Cartea Funciară nr. 60424-C1-U33 a localității Brad, Top: 6581/70/l
	Astfel, am inițiat prezentul proiect de hotărâre prin care am propus acceptarea, de principiu, a acestei succesiuni vacante, preluarea în evidențele contabile ale Municipiului Brad a bunului imobil care va face obiectul certificatului de vacanță succesorală, introducerea acestuia în domeniul privat al Municipiului Brad, urmând ca inventarul bunurilor care aparțin domeniului privat al Municipiului Brad să se completeze corespunzător potrivit prevederilor prezentei hotărâri, aprobarea plății pasivelor succesorale constatate prin certificatul de vacanță succesorală, numai în limita valorii bunului din patrimoniul succesoral și mandatarea Primarului Municipiului Brad și a Secretarului General al Municipiului Brad să reprezinte Municipiul Brad la dezbaterea succesiunii defunctului  BOITOȘ ZAHARIE și să semneze toate documentele care se vor emite în legătură cu această succesiune.
Precizez că, în conformitate cu prevederile legale în vigoare, toate cheltuielile aferente demarării procedurii notariale de emitere a certificatului de vacanță succesorală vor fi suportate de către Municipiul Brad.
În contextul celor de mai sus supun spre dezbatere și aprobare plenului Consiliului Local al Municipiului Brad proiectul de hotărâre în forma prezentată.	
În susţinerea propunerilor mele invoc prevederile art. 1135 - 1139 din Codul civil, republicat, cu modificările și completările ulterioare, ale art. 129 alin. 1, alin. 2 lit. c și art. 240 alin. 2 din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată.

